《游芙蓉山八首 其七》
元代·何中

日日碧山去，香草生还蹋。幽禽识履声，间鸣故相狎。

意行不知远，清啸得虚答。石上绿云生，岩下紫烟合。

莫负今日晴，聊折山花插。

作者简介：（1265—1332）元抚州乐安人，字太虚，一字养正。少颖拔，以古学自任，学弘深该博。文宗至顺间，应行省之请，讲授于龙兴路东湖、宗濂二书院。有《通鉴纲目测海》、《通书问》、《知非堂稿》。